**ره‌سوڵی حه‌مه‌زێڕ**

شه‌هید ره‌سوڵ محه‌مه‌د حه‌سه‌ن ناسراو به‌ ره‌سوڵی حه‌مه‌زێڕ، ساڵی 1937 له‌ گوندی (جاسه‌نه‌)ی قه‌زای دوكان له‌ دایكبووه‌، ‌ساڵی 1961 په‌یوه‌ندی كردووه‌ به‌ رێكخستنه‌كانی پارتی دیموكراتی كوردستانه‌وه‌ و رۆڵی به‌رچاوی بینیوه‌ له‌ ناو خه‌ڵكی ناوچه‌كانی دوكان و سورداش و دۆڵی جافایه‌تیدا، سه‌ركرده‌ی نه‌مر عومه‌ر ده‌بابه‌ لێپرسراوی بووه‌ له‌كاری رێكخراوه‌ییدا.  
هه‌مان ساڵ كه‌ تازه‌ شۆڕشی ئه‌یلول ده‌ستیپێكردبوو، له‌ گرتنی مه‌خفه‌ری قه‌شقۆڵی به‌شدار بووه‌ و به‌ ئۆتۆمبێلی خۆی  كه‌لوپه‌ل و چه‌ك و ته‌قه‌مه‌نی مه‌خفه‌ره‌كه‌ی گواستۆته‌وه‌ بۆ چه‌می ره‌زان، كه‌ ئه‌وكاته‌ مامۆستا ئیبراهیم ئه‌حمه‌د و باره‌گای مه‌كته‌بی سیاسیی پارتی له‌وێ بووه‌.  
ساڵی 1963 بووه‌ به‌ پێشمه‌رگه‌ و هه‌مان ساڵ له‌ نزیك شارۆچكه‌ی دوكان به‌شدار دبوووه‌ له‌ هێرشكردنه‌ سه‌ر  هێزێكی تاوانبار زه‌عیم سدیق و گورزێكی كوشنده‌یان له‌و هێزه‌ی دوژمن داوه‌.  
له‌به‌رامبه‌ر دڵسۆزی و بوێری و چاونه‌ترسییه‌كه‌یدا، هه‌ڤاڵ مام جه‌لال ده‌ستخۆشی لێده‌كات و وه‌ك پاداشتیش ده‌مانچه‌كه‌ی قه‌دی خۆی پێشكه‌ش ده‌كات و ده‌یكاته‌ سه‌رلق له‌ هێزه‌كه‌ی خۆی.  
دواتریش هه‌ر له‌گه‌ڵ باڵی مه‌كته‌بی سیاسی پارتیدا درێژه‌ی به‌ خه‌بات داوه‌، دوای رێكه‌وتنی به‌یانی 11ی ئازار و یه‌كگرتنه‌وه‌ی هه‌ردوو باڵه‌كه‌ی پارتی، گه‌ڕاه‌وه‌ته‌وه‌ سلێمانی.  
ساڵی 1971 په‌یوه‌ندی كردووه‌ به‌ رێكخستنه‌كانی (كۆمه‌ڵه‌ی ماركسی-لینینی)ه‌وه‌ كه‌ دواتر ناوه‌كه‌ی بوو به‌ كۆمه‌ڵه‌ی ره‌نجده‌رانی كوردستان.   
له‌ به‌رامبه‌ر هه‌ڵوێستی سیاسی و كوردایه‌تیدا دوو جار زیندانی كراوه‌.  
ساڵی 1974 كه‌ شه‌ڕ له‌ نێوان شۆڕش و حكومه‌تی عیراق سه‌ریهه‌ڵدایه‌وه‌، دووباره‌ چه‌كی پێشمه‌رگایه‌تیی كرده‌وه‌شان، هه‌مان ساڵ له‌ شه‌ڕه‌كه‌ی شاخی شیشار برینداركراوه‌ و بۆ چاره‌سه‌ر ره‌وانه‌ی ئێران كراوه‌.  
دوای نسكۆی ساڵی 1975 دوورخراوه‌ته‌وه‌ بۆ خواروی عیراق، ساڵی 1976 گه‌ڕاوه‌ته‌وه‌ بۆ سلێمانی و رۆڵی هه‌بووه‌ له‌ گه‌شه‌كردنی رێكخستنه‌كانی كۆمه‌ڵه‌ له‌ سلێمانی و كه‌ركوك و ناوچه‌ی دوكان.  
 ساڵی 1979 بووه‌ به‌ پێشمه‌رگه‌ له‌ هه‌رێمی چوار و كراوه‌ته‌ فه‌رمانده‌ی مه‌فره‌زه‌، رژێمی به‌عس  كه‌وته‌ راوه‌دونانی بنه‌ماڵه‌كه‌ی، سه‌رئه‌نجام باوكی ده‌ستگیركرا و خرایه‌ ژێر ئه‌شكه‌نجه‌وه‌ و پاش ماوه‌یه‌ك به‌وهۆیه‌وه‌ كۆچی دوایی كرد.  
ئه‌ندامی هه‌ر سێ كۆنفرانسه‌كه‌ی كومه‌ڵه‌ی ره‌نجده‌رانی كوردستان بووه‌.  
ساڵی 1982 به‌شداری شه‌ڕه‌كانی  پشتیوانی كوردستانی ئێرانی كردووه‌ و له‌به‌رامبه‌ر به‌جێگه‌یاندنی ئه‌ركه‌كانیدا وه‌ك فه‌رمانده‌یه‌كی به‌ ئه‌زمون، هه‌ڤاڵ مام جه‌لال كلێته‌كه‌ی سه‌ری خۆی داوه‌تێ پله‌ی جێگری فه‌رمانده‌ی كه‌رتیشی پێ ده‌به‌خشێت.  
دوای دامه‌زراندنی مه‌ڵبه‌نده‌كان كراوه‌ به‌ فه‌رمانده‌ی كه‌رت له‌ تیپی 47ی پیره‌مه‌گرون و دواتریش جێگری فه‌رمانده‌ی تیپ له‌ مه‌ڵبه‌ندی دوو.  
سه‌رپه‌رشتی و به‌شداری ده‌یان چالاكی كردووه‌ له‌ ناو شاری سلێمانی و رێگه‌ی دوكان-سلێمانی و ده‌شتی هه‌ولێر و داستانی رزگاری و چه‌ندین نه‌به‌ردی تر.  
ساڵی 1986دا بۆ پاراستی ناوچه‌ی سه‌ركردایه‌تی وه‌ك فه‌رمانده‌یه‌كی به‌توانا ده‌نێردرێته‌ گوندی قه‌مچوغه‌.  
له‌و ماوه‌یه‌دا به‌رپه‌رچی چه‌ندین هێرشی به‌ربڵاوی دوژمنیان داوه‌ته‌وه‌ كه‌ كراونه‌ته‌ سه‌ر باره‌گانی پاراستنی سه‌ركردایه‌تی و سه‌رجه‌م هێرشه‌كانیان تێكشكاندووه‌.  
رۆژی 27/8/1987 به‌ سه‌ختی برینداركرا و ره‌وانه‌ی نه‌خۆشخانه‌ی شۆڕش كرا له‌ به‌رگه‌ڵوو، زیاتر له‌ سێ مانگ به‌ بێ هۆشی له‌ژێر چاودێری وردی پزیشكه‌كاندا ده‌مێنێته‌وه‌، له‌ كیمیابارانكردنی به‌رگه‌ڵوو دوباره‌ بریندار ده‌بێته‌وه‌ و چاره‌سه‌ری له‌وێ نابێت، بۆیه‌ سه‌ركردایه‌تی بڕیار ده‌دات ره‌وانه‌ی ده‌ره‌وه‌ی وڵاتی بكه‌ن بۆ چاره‌سه‌ر، به‌ڵام له‌به‌ر سه‌ختی برینه‌كه‌ی له‌ رۆژی 8/12/1987 له‌ گوندی مه‌رگه‌ شه‌هید بوو و گه‌یشته‌ كاروانی نه‌مران.

**ئارام هه‌ڵه‌دنی**

بۆساڵیادی شه‌هیدی فه‌رمانده‌ ره‌سوڵ حه‌مه‌زێڕ جاسه‌نه‌یی

ئێواره‌یه‌كی ساردی دوارۆژه‌كانی پایزی ساڵ بوو له‌ 8/12/1987 له‌ ژوورێكی بچوكی گوندی قه‌مچوغه‌، هه‌مووان له‌ده‌وری زۆپاداره‌كه‌ی ماڵی كاكه‌ ره‌سوڵ كۆبوبوینه‌وه‌ بۆهه‌واڵپرسینی ئه‌و پێشمه‌رگه‌جوامێره‌.

له‌ناكاو ده‌رگای ژووره‌كه‌ كرایه‌وه‌و كه‌سێكی نه‌ناسراوی سه‌رومل ‌هه‌ڵپێچراوی ماندوی رێگه‌ ره‌شهه‌ڵگه‌ڕاوو، به‌پڕتاوشپرزه‌ییه‌كی زۆره‌وه‌ خۆیكرد به‌ژورداو دووای سڵاوو به‌هه‌ناسكه‌ بڕكێ وتی: بروسكه‌یه‌كی زۆر به‌په‌له‌ی سه‌ركردایه‌تی و مه‌ڵبه‌ندی دووم پێیه‌و هه‌واڵی كاكڕه‌سوڵم بۆهێناون!  
ئێمه‌؛ پێشمه‌رگه‌كانی كه‌رتی هه‌شت و تیپی مه‌ڵبه‌ند، رێكخستنه‌كانی ناو شار، هه‌ڤاڵه‌كانی كۆمه‌ڵه‌، تێكۆشه‌ره‌كانی شارو دێ، خزموو دۆستان، خێزان و مناڵه‌كان، چاوه‌ڕێی دیداری كاكه‌ڕه‌سوڵ بوین، هه‌موومان ده‌ست به‌دوعا به‌ره‌و ئاسمان چاوه‌رێبوین كه‌ئه‌مجاره‌ش بگه‌ڕێته‌وه‌ ناومان.

ئاخر ئه‌و پیاوه‌ له‌هه‌رلایه‌ك، هێرش كرابێته‌ سه‌ر دوژمن ئه‌و له‌وێ ئاماده‌بووه‌ و ئازایانه‌ به‌شداریكردوه‌)ئه‌وه‌ی كه‌ كه‌سمان چاوه‌ڕێمان نه‌ده‌كرد میوانێكی ئاوها ناوه‌خت بوو! هه‌موو تاسابوین هه‌ریه‌ك له‌دڵی خۆماندا چیرۆكێكمان دروستده‌كرد و خۆشی دڵی خۆمان پێ ده‌دایه‌وه‌.

جوتیارێكی ردێنسپی كه‌وه‌ك ئێمه‌ ئۆقره‌ی لێبڕابوو هه‌ڵیدایه‌و وتی: من ده‌زانم ئه‌مجاره‌شیان كاكه‌ ره‌سوڵ پڵنگ ئاسا فه‌رمانده‌ی شه‌ڕێكی تریكردووه‌و دوژمنانی رسواكردووه‌، هه‌ربۆیه‌ وه‌ك ساڵی  ١٩٨٢ هه‌ڤاڵ ( مام جه‌لال ) بۆ رێزلێنان كلێته‌كه‌ی سه‌ریخۆی دووباره‌ پێبه‌خشییوه‌ته‌وه‌.

له‌ولاوه‌ گه‌نجێك؛ كه‌كاسكێتێكی له‌سه‌ردابوو به‌ڕه‌نگی سوور ئه‌ستێره‌سوره‌كه‌ی كۆمه‌ڵه‌ی له‌سه‌ر نه‌خشێنرابوو، هاته‌ قسه‌و به‌ده‌نگێكی به‌رز وتی: من په‌روه‌رده‌ی فیكروبیری كاك ره‌سوڵم، هه‌بێونه‌بێ ئه‌وپیاوه‌ جه‌ربه‌زه‌یه‌ دووباره‌ كه‌وتۆته‌وه‌ داوی گورگه‌ برسییه‌كانی به‌عس، به‌ڵام ئه‌مجاره‌شیان دوای ته‌عزیب و هه‌ڵواسین و فه‌للاقه‌كردن، قه‌ندیل ئاساو بێنهێنی دركاندن ده‌ربازیبوه‌، ئه‌مجاره‌شییان هه‌ڤاڵ  ( مام جالال ) وه‌ك ساڵی ١٩٦٣ دووباره‌ ده‌مانچه‌كه‌ی قه‌دی خۆی پێبه‌خشیوه‌ته‌وه‌.

دایكی شه‌هیدێكیش؛ كه‌هێشتا كفنی كوڕه‌كه‌ی زه‌ردنه‌بووبوو به‌ده‌م هه‌نسكی گریانه‌وه‌ و به‌ هێمنی وتی: ناڕۆڵه‌كانم من بزانم كاكه‌ ره‌سوڵ ئه‌مجاره‌شیان وه‌ك هه‌مووجاره‌كانی تر فه‌رمانده‌ی نه‌به‌ردییه‌كیتری كردوه‌و ئاگریان له‌دوژمن به‌رداوه‌ وتۆڵه‌ی شه‌هیده‌كانیكردۆته‌وه‌، بۆیه‌ له‌پای ئازایه‌تی وخۆنه‌ویستی هه‌روه‌ك هه‌مووجاره‌كان له‌لایه‌ن سه‌ركردایه‌تییه‌وه‌ رێزی لێنراوه‌ته‌وه‌و پله‌ی لێپرسراوێتی به‌رزكراوه‌ته‌وه‌.

له‌وكاته‌دا، ته‌ته‌ره‌كه‌ هاته‌ قسه‌و وتی: ئه‌وه‌ی ئێوه‌ ده‌یڵێن هه‌مووی راسته‌ له‌سه‌فه‌ری دوورودرێژم، له‌ژێرهه‌ریه‌ك له‌داربه‌ڕووه‌كانی سه‌ر رێگامدا، له‌پاڵ هه‌رتاشه‌به‌ردێك و له‌سه‌ركانی هه‌رگوندێكی ئه‌مناوچه‌یه‌ بۆساتێكیش پشوومدابێت، باس هه‌رباسی لێهاتووی و ئازایه‌تی ئه‌وكه‌ڵه‌پیاوه‌بووه‌، به‌ڵام په‌یام و بروسكه‌ی ئه‌مجاره‌یان زۆرجیاوازه‌، به‌داخه‌وه‌ كاكه‌ ره‌سوڵ شه‌هید بووه‌و بۆ دوایینجار به‌سه‌ربه‌رزی ماڵئاوایی لێكردین و له‌پێناوی پاراستنی شه‌ره‌ف و كه‌رامه‌تی میلله‌ته‌كه‌ی گیانی خۆیبه‌خشیوه‌ به‌خاكی پیرۆزی كوردستان و به‌خوێنی خۆی داری ئازادی ئه‌م میلله‌ته‌ ئاوداوه‌و بووه‌ شه‌هیدێكی هه‌رده‌م له‌یاد نه‌چووی گه‌له‌كه‌مان،  به‌رزوپیرۆزبێت یادی شه‌هیدانی گه‌له‌كه‌مان و ڕۆحی كاك ره‌سوڵی حه‌مه‌زێڕ شادبێت.

دڵشادی دكتۆرعه‌لی

PUKmedia